”ሴቶችን ከባዕድ አገር ያልተጨበጠ ተስፋ በማላቀቅ ሥራ ፈጣሪ ለማድረግ የሚደረገው ጥረት ተጠናክሮ ይቀጥላል”-ሚኒስትር ዘነቡ
አዲስ አበባ፤ ሐምሌ 22/2005 (ዋኢማ) – ሴቶችን ከባዕድ አገር ያልተጨበጠ ተስፋ በማላቀቅ ሥራ ፈጣሪ ለማድረግ የሚደረገው ጥረት ተጠናክሮ እንደሚቀጥል የሴቶች፣ሕጻናትና ወጣቶች ጉዳይ ሚኒስትሯ ዛሬ አስታወቁ። በዓይነቱ የተለየው ሥልጠና የአውሮፓ ኅብረት በመደበው ከ90 ሚሊዮን ብር በላይ ድጋፍ ይከናወናል። ሚኒስትሯ ወይዘሮ ዘነቡ ታደሰ የሴቶችን አቅም ለመገንባት በተዘጋጀ የክህሎት ማስጨበጫ መርሃ ግብር መክፈቻ ላይ እንደተናገሩት መንግሥት ሴቶችን ከሥራ ጠባቂነት ወደ ሥራ ፈጣሪነት እንዲሸጋገሩና በውጭ ከሚደርስባቸው ስቃይ ለመታደግ ጥረቱ ተጠናክሯል። ሚኒስቴሩ ከአውሮፓ ኅብረት በተገኘ ድጋፍ ከ2ሺህ 500 በላይ ሴቶችን ተጠቃሚ ለማድረግም ተከታታይ ሥልጠናዎች ማዘጋጀቱን ተናግረዋል። ሥልጠናው ሴቶችን ከሥራ ጠባቂነት ወደ ሥራ ፈጣሪነት እንዲሸጋገሩም ከማድረግ በላይ፤ከጓዳ ወጥተው ችግሮቻቸውን በራሳቸው የመፍታት አቅም እንደሚፈጥርላቸው ወይዘሮ ዘነቡ ገልጸዋል። መንግሥትም የሴቶችን አቅም በመደበኛ የትምህርትና የስልጠና መርሃ ግብር ከመገንባት በተጓዳኝ የሙያ ስልጠናዎች በማመቻቸት አዳዲስ ክህሎት እንዲያዳብሩና ኢኮኖሚያዊ አቅም ለመፍጠር ጥረት እያደረገ መሆኑን ተናግረዋል። በተለይ ሴቶችን በጥቃቅንና አነስተኛ ዘርፍ በማሰማራት ወደ ኢንዱስትሪ ባለቤትነት እየተሸጋገሩ መሆናቸውን ሚኒስትሯ አስረድተዋል። ሥራን ሳይንቁ በመስራት በአገር ሰርቶ መክበር እንደሚቻል ያስመሰከሩ ሴቶች መፈጠራቸውን ተናግረዋል። በቀጣይም ሴቶችን የሚደራጁበትና ብድር የሚያገኙበት ሁኔታን በመፍጠር፣ የማምረቻና የመሸጫ ቦታዎችን በማመቻቸት፣የሴቶችን ተሳትፎና ተጠቃሚነት የማጎልበት ሥራዎች ተጠናክረው እንደሚቀጥሉ ሚኒስትሯ አስረድተዋል። በዓይነቱ ለተለየው ሥልጠና የአርፓ ኅብረት ከ90 ሚሊዮን ብር በላይ ድጋፍ ያደረገበት ሲሆን፣ ሴቶች በተለያዩ የሙያ ዘርፎች የክህሎት ማበልጸጊያ ሥልጠና ያገኙበታል። በመጀመሪያው ዙር ለሚሰለጥኑት 300 ሴቶች የምግብ ዝግጅትና የሥልጠና መመሪያ ተሰጥቷቸዋል። በሥልጠናው መክፈቻ ላይ አስተያየት የሰጠችው ወጣት ኤልሳቤጥ ካሳ ሥልጠናው ከዚህ ቀደም ከተሰጡት ሥልጠናዎች በተለየ መልኩ የሚሰጥና በርካቶችን የዕውቀት ባለቤት እንደሚያደርግ ተስፋ አድርጋለሁ ብላለች። ነገር ግን ሥልጠናውን ከወሰድን በኋላ ወደ ሥራ የምንገባበት ዕድል ቢመቻች ከጠባቂነት ለመውጣት ስለሚያስችል መንግሥት ትኩረት እንዲሰጠው ጠይቃለች። የመጀመሪያው ዙር ሥልጠና ለ65ቀናት የሚካሄድ ሲሆን በተመረጡና ዓለም አቀፍ ደረጃቸውን በጠበቁ የማስልጠኛ ማዕከላት እንደሚሰጥ ተገልጿል። እንደ ኢዜአ ዘገባ ሰልጣኞችም በአዲስ አበባ ከተማ በሚገኙ 10 ክፍለ ከተሞች የተውጣጡ ሥራ አጥ ሴቶች መሆናቸውን የኢትዮጵያ ዜና አገልግሎት አስታውቋል።